
Vilnius



Vadovaudamasis Lietuvos Respublikos planuojamos ūkinės veiklos poveikio aplinkai vertinimo įstatymo 3 straipsnio 41 dalimi ir įgyvendindamas 2022 m. gegužės 18 d. Komisijos rekomendaciją (ES) 2022/822 dėl greitesnio leidimų atsinaujinančiųjų išteklių energijos projektams išdavimo procedūrų ir palankesnių sąlygų elektros energijos pirkimo sutartims: 
. T v i r t i n u Aplinkosauginius reikalavimus planuojant, statant ir eksploatuojant saulės šviesos energijos elektrines (pridedama).
. N u s t a t a u, kad fiziniai ir juridiniai asmenys, Lietuvos Respublikos statybos įstatymo nustatyta tvarka pateikę prašymą išduoti statybą leidžiantį dokumentą ar pradėję  statyti saulės šviesos energijos elektrines iki šio įsakymo įsigaliojimo, baigia planuoti ar statyti saulės šviesos energijos elektrines pagal iki šio įsakymo įsigaliojimo galiojusias teisės aktų nuostatas.

 SKYRIUS 


. Aplinkosauginiai reikalavimai planuojant, statant ir eksploatuojant saulės šviesos energijos elektrines (toliau – Aplinkosauginiai reikalavimai) nustatyti siekiant išvengti ar kiek įmanoma sumažinti galimą neigiamą poveikį aplinkai.
. Aplinkosauginių reikalavimų privaloma laikytis planuojant, statant ir eksploatuojant saulės šviesos energijos elektrines.
. Aplinkosauginių reikalavimų nuostatos privalomos visiems ūkinės veiklos vykdytojams, Lietuvos Respublikos teritorijoje eksploatuojantiems ar planuojantiems eksploatuoti saulės šviesos energijos elektrines.
. Aplinkosauginiai reikalavimai netaikomi:
. kai pagal Lietuvos Respublikos planuojamos ūkinės veiklos poveikio aplinkai vertinimo įstatymo 3 straipsnio 1 dalies 3 punktą privaloma atlikti planuojamos ūkinės veiklos poveikio aplinkai vertinimą, tai yra kai planuojamos ūkinės veiklos įgyvendinimas gali daryti poveikį Europos ekologinio tinklo „Natura 2000“ teritorijoms ir kai saugomų teritorijų institucija, nurodyta Lietuvos Respublikos saugomų teritorijų įstatyme, aplinkos ministro nustatyta tvarka nustato, kad šis poveikis gali būti reikšmingas. Poveikio aplinkai vertinimo metu nustatomos konkrečiai ūkinei veiklai skirtos sąlygos ir priemonės reikšmingam neigiamam poveikiui aplinkai išvengti, sumažinti, kompensuoti ar likviduoti jo padarinius;
. fiziniams ir juridiniams asmenims, planuojantiems įsirengti ar įsirengusiems saulės šviesos energijos elektrines ant gyvenamosios ir negyvenamosios paskirties pastatų ar statinių;
. mažesnės kaip 100 kW įrengtosios galios saulės šviesos energijos elektrinėms.
. Aplinkosauginiuose reikalavimuose vartojamos sąvokos suprantamos taip, kaip jos apibrėžtos Lietuvos Respublikos aplinkos apsaugos įstatyme, Lietuvos Respublikos saugomų teritorijų įstatyme, Lietuvos Respublikos statybos įstatyme, Lietuvos Respublikos teritorijų planavimo įstatyme, Lietuvos Respublikos žemės gelmių įstatyme, Lietuvos Respublikos atsinaujinančių išteklių energetikos įstatyme, Planuojamos ūkinės veiklos poveikio aplinkai vertinimo įstatyme ir jų įgyvendinamuosiuose teisės aktuose.

. Saulės šviesos energijos elektrinės gali būti įrengiamos ant statinių arba statomos ant žemės. Planuojant saulės šviesos energijos elektrines, prioritetas teikiamas:
. saulės šviesos energijos elektrinių įrengimui ant pastatų ar statinių;
. saulės šviesos energijos elektrinių statybai antropogeninį poveikį patyrusiose teritorijose: ūkinei veiklai naudotose ir nebenaudojamose (pvz., rekultivuoti karjerai, sąvartynai, užterštos teritorijos), pramoninėse, urbanizuotose teritorijose;
. saulės šviesos energijos elektrinių statybai žemės ūkio teritorijose su kuo žemesniu žemės ūkio naudmenų įvertinimo našumo balu ir (ar) saulės energijos gamybai naudojant agrofotovoltines sistemas, t. y. žemę vienu metu naudojant žemės ūkio reikmėms ir saulės energijos gamybai, nekeičiant žemės ūkio žemės naudojimo paskirties 
. Planuojant saulės šviesos energijos elektrines, laikomasi šių principų:
. pasirenkant saulės šviesos energijos elektrinių statybos vietas žemės ūkio paskirties teritorijose, kiek galima mažinti sukeliamus apribojimus žemės ūkio veiklai ir numatyti galimybes vykdyti žemės ūkio veiklą įrengus saulės šviesos energijos elektrinių parką. Elektros perdavimo kabelių linijas tiesti palei privažiavimo kelius, kuo mažiau apribojant žemės ūkio veiklą teritorijoje;
. kraštovaizdžio vizualinė apsauga:
. saulės šviesos energijos elektrinių statybos vietoms, kurios patenka į Lietuvos Respublikos teritorijos bendrajame plane, patvirtintame Lietuvos Respublikos Vyriausybės 2021 m. rugsėjo 29 d. nutarimu Nr. 789 „Dėl Lietuvos Respublikos teritorijos bendrojo plano patvirtinimo“ (toliau – LTBP), nustatytas 27 ypač saugomo kraštovaizdžio teritorijas (ypač saugomo šalies vizualinio estetinio potencialo arealus ir vietoves), kuriose vadovaujantis LTBP sprendiniais negali būti planuojamos didesnės kaip 500 kW įrengtosios galios saulės šviesos energijos elektrinės ir šiose teritorijose būtina taikyti griežčiausius vizualinės apsaugos reikalavimus, ir į LTBP integruotame Nacionaliniame kraštovaizdžio tvarkymo plane, patvirtintame Lietuvos Respublikos aplinkos ministro 2015 m. spalio 2 d. įsakymu Nr. D1-703 „Dėl Nacionalinio  kraštovaizdžio tvarkymo plano patvirtinimo“ (toliau – NKTP) nustatytus labai didelio ir didelio estetinio potencialo ypač ir vidutiniškai raiškius kraštovaizdžio kompleksus (AI, AII, AIII, AIV, BI, BII, BIII ir BIV kraštovaizdžio vizualinės struktūros tipus), kuriuose kraštovaizdžio kompleksų kokybė negali būti bloginama, būtina taikyti ne mažiau kaip dvi iš Aplinkosauginių reikalavimų 7.2.1.1–7.2.1.4 papunkčiuose nurodytų priemonių (toliau – priemonių kompleksas) išvengti vizualinės taršos arba taikyti priemonių kompleksą, kad saulės šviesos energijos elektrinės kraštovaizdyje vizualiai nedominuotų:
. saulės šviesos energijos elektrinių statybos vietas parinkti žemiausiose reljefo vietose – kalvų papėdėse ar tarp kalvų, lomose ir pan.;
. saulės šviesos energijos elektrinių statybos vietas parinkti tarp miško masyvų ar želdynų;
. įveisti mišką ar želdynų juostas, giraites, kitus želdinius saulės šviesos energijos elektrinėms ir jų parkams vizualiai maskuoti, kad jie būtų kuo mažiau matomi iš saugomų, lankomų gamtos ir kultūros objektų, rekreacinių teritorijų, turizmo trasų ir pan.;
. planuojant saulės šviesos energijos elektrinių parkus, jų plotai skaidomi dalimis, kad vienos dalies bendras užimamas plotas būtų ne didesnis kaip 2 ha, tarp jų paliekant neužimtas aukštesnes reljefo formas, želdinius, tarp saulės šviesos energijos elektrinių įveisiant mišką, želdynų juostas, giraites, kitus želdinius;
. parenkant saulės šviesos energijos elektrinių statybos teritorijas, vengti vietų, kuriose gali prireikti didelio masto reljefo keitimo darbų; 
. biologinės įvairovės apsauga: 
. saulės šviesos energijos elektrinės neturi būti planuojamos, kur yra didelė galimo konflikto tarp saulės šviesos energijos elektrinių plėtros ir biologinės įvairovės apsaugos rizika (atsižvelgiant į saugomų rūšių informacinės sistemos (SRIS) duomenis ir kitą informaciją apie jautrias gamtines teritorijas,  pvz., Europos ekologinio tinklo „Natura 2000“ teritorijos, Tarptautinės svarbos šlapžemės (Ramsar) teritorijos, saugomų rūšių augavietės ir radavietės, Europos Bendrijos svarbos buveinės, paukščių buveinės, jų migracijos keliai, svarbios maitinimosi vietos);
. neplanuoti saulės šviesos energijos elektrinių vandens telkinių, kuriuose veisiasi saugomų rūšių lašalai ir ankstyvės, artimoje aplinkoje. Planuojant saulės šviesos energijos elektrines artimoje vandens telkinių aplinkoje, siekiant sumažinti galimą poveikį vandens bestuburiams, rekomenduojama ant saulės šviesos energijos sistemos plokščių planuoti baltos spalvos kraštines ir baltas skiriamąsias juostas;
. siekiant sumažinti vandens paukščių atsitrenkimo riziką, planuojamoje teritorijoje turi būti išsaugoti brandūs medžiai, išlaikytos  arba pasodintos naujos gyvatvorės tarp saulės šviesos energijos sistemos plokščių;
. pirmenybė teikiama požeminėms elektros linijoms. Įrengiant antžemines elektros linijas, rekomenduojama taikyti paukščių atbaidymo priemones;
. neplanuoti saulės šviesos energijos elektrinių parko aptvėrimo ištisine tvora. Tveriant ilgesnį kaip 400 m ruožą, būtina numatyti praėjimus gyvūnams arba priemones, kad į aptvertą ruožą patekęs gyvūnas galėtų saugiai pasišalinti, pvz., iš vidaus atsidarantys varteliai arba rampos. Rekomenduojama tvorą tverti apie 0,10–0,15 m pakeltą nuo žemės paviršiaus, kad maži gyvūnai galėtų nekliudomai judėti;
. siekiant išvengti galimo neigiamo poveikio gyvūnams, ypač paukščiams ir šikšnosparniams, neplanuoti nuolatinio dirbtinio teritorijos apšvietimo. Jei apšvietimas būtinas –  naudoti infraraudonųjų spindulių daviklius. Šviesos galinguma turi būti kuo silpnesnis, šviesos šaltiniai – nukreipti nuo medžių, krūmų ir kitų augalų;
. siekiant sumažinti poveikį biologinei įvairovei, saulės šviesos energijos elektrinių modulius pakelti ne mažiau kaip 0,7 m virš žemės paviršiaus;
. rekomenduojama ant aptarnavimo, valdymo pastatų iškelti inkilų arba juos projektuoti, kad tiktų paukščiams sukti lizdus arba žiemoti šikšnosparniams (papildomos ertmės, palėpės ir pan.);
. rekomenduojama tvorų pakraščiuose įrengti tupyklas plėšriesiems paukščiams;
. rekomenduojama tarp saulės šviesos energijos elektros sistemos plokščių eilių pasėti augalų, kurių sėklomis maitinasi paukščiai, arba daug nektaro turinčių augalų, kuriuos lankytų vabzdžiai;
. vietovės hidrologinio režimo ir vandens apsauga:
. negali būti keičiamas teritorijos hidrologinis režimas.  Prireikus planuoti perkelti  melioracijos įrenginius, nepažeidžiant jų sistemos ir išvengiant poveikio teritorijos hidrologiniam režimui;
. vengti elektros kabelių tiesimo atviro kasimo būdu, nepažeisti upių, upelių vagų;
. saulės šviesos energijos elektrinių modulius įrengti už paviršinių vandens telkinių apsaugos zonų ir pakrančių apsaugos juostų ribų;
. planuojant saulės šviesos energijos elektrinių parko teritorijos paviršinių nuotekų tvarkymo sistemas, turi būti įrengiama kuo mažiau nelaidžių paviršių, įrengiami švarių paviršinių nuotekų sugerdinimo į gruntą įrenginiai.

. Saulės šviesos energijos elektrinių statybos darbų negalima vykdyti gyvūnų veisimosi  ir paukščių perėjimo metu (nuo balandžio 15 d. iki birželio 15 d.), išskyrus anksčiau ūkinei veiklai naudotose ir nebenaudojamose, pramoninėse ir urbanizuotose teritorijose.
. Saulės šviesos energijos elektrinių statybos darbai gyvenamųjų pastatų artimoje aplinkoje gali būti vykdomi tik dienos metu darbo dienomis.
. Saulės šviesos energijos elektrinių statybos darbai gali būti vykdomi techniškai tvarkingais mechanizmais, atitinkančiais teisės aktų, nustatančių ribinius triukšmo dydžius ir aplinkos oro užterštumo normas, reikalavimus.
. Saulės šviesos energijos elektrinių statybos darbų metu nukastas derlingo dirvožemio sluoksnis turi būti saugomas. Baigus statybos  ir įrengimo darbus, – panaudojamas sklypui sutvarkyti.
. Statant saulės šviesos energijos elektrines užterštose teritorijose, siekiant išvengti galimos aplinkos oro taršos cheminėmis ar kitomis grunte esančiomis medžiagomis,  parenkamos technologijos, leidžiančios sumažinti ar išvengti grunto kasimo arba gruntas kasamas užtikrinant  kuo mažesnę dulkių sklaidą. 
. Siekiant išvengti dirvožemio erozijos, saulės šviesos energijos elektrinių statybos darbų metu pažeisti plotai turi būti apželdinti parenkant augalų rūšis pagal aplinkinėse vietovėse vyraujančius augalus. 
. Statybinės technikos ir įrangos sandėliavimo aikštelės turi būti įrengiamos kuo toliau nuo gyvenamųjų pastatų.

. Saulės šviesos energijos elektrinių teritorijoje augmenijai reguliuoti prioriteto tvarka taikomi būdai: 
. gyvūnų (pvz., avių ar ožkų) arba paukščių (pvz., vištų ar žąsų) ganymas;
. šienavimas. Teritoriją šienauti po liepos 15 dienos, kai dauguma augalų nužydėję ir paukščiai išvedę jauniklius;
. mulčiavimas;
. kiti necheminiai (pvz., mechaninis ar biologinis augalų šalinimas, uždengimas) augmenijos kontrolės būdai. 
. Vengti naudoti chemines medžiagas augmenijai reguliuoti ir saulės šviesos energijos elektrinėms valyti.
. Jeigu eksploatuojant saulės šviesos energijos elektrinę naudojamas vanduo, nuotekos surenkamos ir tvarkomos vadovaujantis teisės aktų, reglamentuojančių nuotekų tvarkymą, reikalavimais.
. Baigus saulės šviesos energijos elektrinių eksploataciją, teritorija turi būti rekultivuota Lietuvos Respublikos Vyriausybės 1995 m. rugpjūčio 14 d. nutarime Nr. 1116 „Dėl pažeistos žemės rekultivavimo ir derlingojo dirvožemio sluoksnio išsaugojimo“ nustatyta tvarka.
. Baigus eksploatuoti saulės šviesos energijos elektrines, jos turi būti sutvarkomos, vadovaujantis teisės aktų, reglamentuojančių atliekų tvarkymą, reikalavimais. Visos eksploatacijos užbaigimo (demontavimo) darbų metu susidarančios elektros ir elektroninės įrangos bei statybinės atliekos surenkamos, rūšiuojamos ir iki jų išvežimo ir perdavimo atliekų tvarkytojams saugomos tam skirtuose specialiuose konteineriuose.
. Saulės šviesos energijos elektrinių eksploatacijos užbaigimo (demontavimo) darbai gali būti vykdomi tik techniškai tvarkingais mechanizmais.
. Baigus eksploatuoti saulės šviesos energijos elektrines, ,  išmontavimo darbai gyvenamųjų pastatų artimoje aplinkoje gali būti vykdomi vykdyti tik dienos metu darbo dienomis.
. Saulės šviesos energijos elektrinių išmontavimo darbų negalima vykdyti gyvūnų veisimosi ir paukščių perėjimo metu (nuo balandžio 15 d. iki birželio 15 d.), išskyrus anksčiau ūkinei veiklai naudotose ir nebenaudojamose, pramoninėse ir urbanizuotose teritorijose.

. Asmenys, pažeidę Aplinkosauginius reikalavimus, atsako Aplinkos apsaugos įstatymo ir Lietuvos Respublikos administracinių nusižengimų kodekso  nustatyta tvarka.
___________

